Penunggang Agama 2

Penunggang Agama 2 ialah sebuah filem seram ngeri Malaysia 2021 arahan dan lakon layar oleh Syafiq Yusof terbitan bersama Skop Productions Sdn Bhd dan Astro Shaw. Kesinambungan daripada filem bertajuk sama, filem ini dibintangi oleh Zul Ariffin dan Azira Shafinaz yang kembali menjayakan watak masing-masing, dan ditayangkan pada 19 Oktober 2021 di Astro First.

Sinopsis
Kesinambungan kisah Amir dan Anna yang diganggu oleh Huda akibat dendam lama. Dalam pada masa yang sama, seorang anak murid Anna bernama Anim hilang secara tiba-tiba sejurus pulang dari kelas mengaji yang dikendalikan oleh Anna. Kedua ibu bapa Anim meminta bantuan Amir dan Anna untuk mencari anak mereka. 

Sementara itu, Amir mula obses dengan kerja sampingannya, iaitu merawat penyakit dan gangguan makhluk halus kerana ganjaran lumayan yang diterima. Kehebatan Amir dalam menyembuhkan pesakitnya juga turut tular di media sosial dan itu membuatkan dia semakin selesa dengan gelaran Ustaz. Bukan itu sahaja, tetapi Amir mengubah penampilannya dengan sentiasa mengenakan jubah putih serta bersongkok. 

Kehadiran seorang paderi bernama Father Michael yang turut sama mencari Anim yang hilang itu, telah mencabar ego dan kredibiliti Amir. Amir mencurigai Father Michael dan percaya lelaki itu mempunyai agenda tersembunyi. Apakah kaitan kehilangan anak kecil ini dengan dendam lama Huda?

Pelakon
 Zul Ariffin sebagai Amir 
 Tony Eusoff sebagai Father Michael
 Azira Shafinaz sebagai Anna 
 Johan As'ari sebagai Hafiz 
 Putri Qaseh Izwandy sebagai Sarah 
 Salina Saibi sebagai Huda 
 Rahim Razali sebagai Datuk Fawwas 
 Anna Jobling sebagai Intan, anak Datuk Fawwas 
 Nasir Bilal Khan sebagai Tok Haji
 Burhan Sidqi sebagai Bakhtiar 
 Sharifah Aisyarha sebagai Anim
 Anita Arshad sebagai Nabila
 Razib Salimin sebagai Azhar

Penerbitan
Dalam satu sesi temubual filem Penunggang Agama 2 bersama media, Syafiq berkata beliau berdepan cabaran baharu dalam filem ini apabila menampilkan elemen berlainan agama.

Untuk penceritaan dan skrip, Syafiq memutuskan untuk tidak membuat lebih terperinci mengenai agama dan kitab, namun lebih kepada visual. Menurutnya, hanya dua dialog sahaja telah dipotong. Bagi mengelakkan risiko luar jangkaan, Syafiq meminta pandangan pihak agamawan seperti ustaz dan paderi sebelum meneruskan penggambaran.

Zul Ariffin kembali menjayakan watak sebagai Amir, beliau mengakui watak dan tema penunggang agama dalam filem ini wujud dan ramai yang seperti itu dalam kehidupan sekarang. Zul berkata, ramai yang bertemu dengan golongan seperti itu sekurang-kurangnya sekali seminggu. Beliau turut mendedahkan mengalami hipertensi semasa menjalani penggambaran. Tony Eusoff memegang watak sebagai Father Michael, seorang paderi yang bertugas di sebuah gereja di Cameron Highlands, Father Michael.

Keluaran
Penunggang Agama 2 ditayangkan di Astro First pada 19 Oktober 2021. Sebuah klip video acah filem ini, yang memaparkan Ustaz Amir berhadapan dengan satu lagi gangguan makhluk halus telah dikeluarkan di saluran YouTube Astro Shaw pada 30 September 2021. Manakala treler rasmi filem ini dikeluarkan pada 12 Oktober 2021.

Filem ini berjaya meraih kutipan pecah panggung sebanyak RM1 juta dalam tempoh seminggu selepas tayangan perdana rasminya.

Ulasan kritis
Menulis untuk portal Getaran, Helmi Anuar merasakan bahawa Penunggang Agama 2 kelihatan "tidak digarap dengan baik dan dilihat seolah hilang arah".

Rujukan

Pautan luar


Kategori:Filem 2021
Kategori:Filem Malaysia tahun 2021
Kategori:Filem seram Malaysia
Kategori:Filem arahan Syafiq Yusof
Kategori:Filem terbitan Skop Productions
Kategori:Filem terbitan Astro Shaw